Solheim: - Sikker på at trofé-tørken ender i år
Sist Arsenal vant et trofé var nemlig i mai 2005. Da ble Manchester United slått på straffesparkkonkurranse i finalen i FA-cupen. På Arsenal-laget var spillere som Patrick Vieira, Cesc Fabrégas og Dennis Bergkamp. Siden den gang har klubben mistet stjernespiller etter stjernespiller. Direktør Ivan Gazidis har for lengst varslet at Arsenals pengebinge skal åpnes for alvor denne sommeren for å få et slagkraftig lag på fote igjen.Så langt er det imidlertid bare det franske talentet Yaya Sanogo (20) Wenger har sikret seg. Men det kan endre seg fort. Real Madrid-spiss Gonzalo Higuaín (25) skal være klar for å forlate Spania til fordel for England og Arsenal. I tillegg har både Manchester Uniteds Wayne Rooney (27) og Chelseas Fernando Torres (29) blitt nevnt som mulige forsterkninger Wenger ser på. - Det er «Silly Season» i et nøtteskall. Men for en gangs skyld vet vi Arsenal-supportere at det skal handles, sier Dag Solheim til VG.Fotball- og Arsenal-eksperten føler seg sikker på at i hvert fall Higuaín ender opp i rød drakt i løpet av sommeren - og tror laget løfter seg opp fra fjorårets fjerdeplass i Premier League.- Men jeg er litt usikker på Higuaín. Jeg vet ikke om det er spilleren vi trenger. Han er en klassespiller, ikke en eller annen luring fra Frankrike, og jeg er glad for forsterkninger av det kaliberet, men jeg roper ikke «yes-yes-yes» likevel. Så god synes jeg ikke han har vært. Solheim presiserer at han ikke er en ekspert på spansk fotball generelt og Higuaín spesielt. En som er det er Petter Veland.Han mener Higuaín, som har scoret 107 mål på 182 kamper for Real Madrid, har det som skal til for å lykkes i Arsenal.Han tror det kun er et spørsmål om tid før argentineren signerer for Arsenal - selv om Real Madrids nye manager, Carlo Ancelotti, skal ha forsøkt å overtale Higuaín til å bli i klubben. - Det virker å være enighet mellom Higuaín og Arsenal og Higuaín og Madrid. Jeg tror det var en enkel avgjørelse og at han bestemte seg tidlig i vår for å forlate Real Madrid. Det skal kun være detaljer som gjenstår og det er detaljer som sjelden velter overganger, forklarer Veland.Spissens bror og agent, Nicolas Higuaín, har også bekreftet ifølge Sky Sports at det er like før Real Madrid-spilleren, skifter beite. Juventus har forsøkt å kapre ham, men valgte isteden å satse på Manchester Citys Carlos Tévez. - Juventus er en fantastisk klubb, men Gonzalo er for dyr for dem. Napoli er et sterkt lag og stedet betyr mye for oss argentinere. Når det er sagt, kan jeg ikke nekte for at Gonzalo nå er nær en overgang til Arsenal, sa agenten for fem dager siden. PS: En spiss som er 100 prosent klar for Arsenal, er den franske U20-landslagsmannen Yaya Sanogo (20), som mandag ble presentert på London-klubbens hjemmeside.
Arsenal-manager Arsène Wenger (63) har penger å bruke på nye spillere. Derfor tror supporter Dag Solheim (54) lagets åtte år lange ørkenvandring endelig tar slutt.